सेहत के लिए क्या करना सही है और क्या गलत, यह जानना भी आसान नहीं है। अखबारों में कभी छपता है कि मसाला खाना हानिकारक है, तो कभी यह दावा किया जाता है कि मसाला खाने से हृदय रोग का खतरा कम हो जाता है। सारे प्रचार और विकास के केंद्र में मनुष्य नहीं, वस्तुएँ हैं। वस्तुओं से ही सबकुछ तय होता है। कंपनियाँ तय करती हैं कि हमें क्या खाना है, क्या पहनना है और कैसे घर में रहना है। और उनके तय करने का आधार यह होता है कि उस समय उन्हें क्या बेचना है। लेकिन एक बात उन्होंने स्थायी रूप से तय कर रखी है कि आप एक सम्मानित उभोक्ता हैं, इसलिए यह जरूरी है कि आप हमेशा, हर हाल में खुश रहें और खरीदारियाँ करते रहें। उदासी और नाउम्मीदी को कभी पास फटकने नहीं दें। सोचें नहीं, हँसे! इस तरह हँसने से सेहत की समस्या दूर हो या न हो, चिंतन की समस्या का अवश्य निदान हो जाता है। गंभीरता आपको सकारात्मक उदासी की ओर ले जा सकती हैं, जहाँ से आप दुनिया की बेहतरी और परिवर्तन के बारे में सोचने लग सकते हैं। हँसी कई मामलों में सहजता से उस सहमति तक ले जाती है, बहस-मुबाहिसों के द्वारा जहाँ पहुँचना कठिन है।